Ný skoðanakönnun sem birtist í Lundúnablaðinu The Times í dag bendir til þess að Verkamannaflokkurinn njóti stuðnings umtalsvert fleiri kjósenda en Íhaldsflokkurinn ef kosið yrði til breska þingsins nú. Bogi Ágústsson tók saman.
Skoðanakönnunin sem Times birtir í dag og gerð er af Yougov bendir til að fylgi Íhaldsflokksins hafi minnkað um fimm af hundraði frá könnun í síðustu viku. 28 prósent kjósenda sögðust í nýju könnuninni ætla að kjósa Íhaldsflokkinn. 38 prósent ætla að kjósa Verkamannaflokkinn og hann bætir aðeins einu prósentustigi við fylgi sitt. Yougov spurði áður en Boris Johnson, forsætisráðherra, viðurkenndi í þinginu í gær að hafa verið í garðveislu í Downingstræti 10 í maí 2020 þegar allar samkomur voru bannaðar vegna farsóttarinnar. Yougov spurði hvort Johnson ætti að segja af sér og reyndust 60 prósent þeirrar skoðunar, þar af nærri 40 prósent þeirra sem kusu Íhaldsflokkinn í síðustu kosningum. Þá segja nærri 80 prósent að forsætisráðherra hafi ekki svarað sannleikanum samkvæmt um veisluhöld í embættisbústað hans. Könnun Sky fréttastofunnar í gær bendir einnig til víðtækrar óánægju með forsætisráðherra. Fréttaskýrendur hafa bent á að Íhaldsflokkurinn geti huggað sig við að þrátt fyrir fylgistap flokksins hafi höfuðandstæðingurinn, Verkamamannaflokkurinn, ekki bætt við sig fylgi sem neinu nemi. Það breytir því þó ekki að mikil óánægja er með Boris Johnson og aðstandendur þeirra sem hafa látist í kórónuveirufaraldrinum eru forsætisráðherra margir ævareiðir.
Þeirra á meðal er Lindsay Jackson, sem er talsmaður samtaka aðstandenda. Hún segist vilja forsætisráðherra á brott, hún vilji geta borið virðingu fyrir stjórnmálamönnum, Johnson njóti engrar virðingar, hvorki hennar né yfirgnæfandi meirihluta þjóðarinnar sem hafi fylgt sóttvarnareglum.
I want him (Boris Johnson) gone. I want, I want politicians I can respect. And he doesn't have any respect, not from me and not from the vast majority of people in this country who followed the rules.